Gandia hissa les banderes que reconeixen la qualitat de la seua platja i serveis
29 juny 2022

## Gandia hissa les banderes que reconeixen la qualitat de la seua platja i serveis29 juny 2022Última actualització: 29 juny 2022

![](../gestion/img/993b021337c75516ac8c0a87183e16e81fc88728938114a12cdc333424bf7841.JPG)  
  

La platja de Gandia llueix un any més les banderes que en certifiquen la qualitat mediambiental i de serveis. Aquestes són, concretament, la Bandera Blava; Aenor: ISO 14001; ISO 9001; Q-ICTE; Platja cardioprotegida; platja lliure de fum; i Ecoplatges.

A l'acte d'hissada de les banderes hi han participat l'alcalde de Gandia, José Manuel Prieto; el secretari autonòmic de Seguretat i Emergències de la Generalitat Valenciana, José María Ángel; a més d'altres membres de la corporació municipal i responsables dels serveis que es presten a la platja.

Després de la hissada de banderes, **José Manuel Prieto** ha mostrat la seua satisfacció perquè ja són trenta-sis anys consecutius en què Gandia renova la bandera blava. "_Hui hem hissat els reconeixements que ens situen com una de les millors platges del territori nacional en els àmbits de l'accessibilitat, la seguretat, la prevenció i els serveis que ofereix_".

Prieto ha recordat que la platja ja presta tots els serveis des del 15 de març i ha incidit en el seu convenciment que aquesta temporada turística serà molt bona. "_Estem posant tot el que està al nostre abast per ajudar el sector turístic que està fent un immens esforç, i que durant la pandèmia ha aconseguit que se'ns conega com una de les destinacions europees més segures_" ha declarat la primera autoritat municipal.

Per la seua banda, **José María Ángel** ha afirmat que "_Gandia és una icona internacional a l'àmbit turístic. No només dóna als seus usuaris tot un ampli ventall de serveis sinó que ha sabut abanderar la seguretat a les platges_" i ha anunciat que la consellera Gabriela Bravo ja ha comunicat a l'alcalde de Gandia la intenció de la Generalitat que Gandia torne a formar part del programa de resposta de drons a les seues platges.